На основу члана 54. Статута Града Ниша („Службени лист Града Ниша“ бр. 88/2008, 143/2016 и 18/2019), члана 2. Одлуке о Канцеларији за локални економски развој и пројекте („Службени лист Града Ниша“ бр. 39/2017), члана 9. Одлуке о буџету Града Ниша за 2019. годину („Службени лист Града Ниша“ бр. 118/2018 и 63/2019), а у складу са Програмом локалног економског развоја Града Ниша за 2019. годину, („Службени лист Града Ниша“ бр. 63/2019), дана 06.09.2019. године, Градоначелник Града Ниша

**Расписује**

**ЈАВНИ ПОЗИВ БАНКАМА ЗАИНТЕРЕСОВАНИМ ЗА КРАТКОРОЧНО**

**КРЕДИТИРАЊЕ ПРИВРЕДНИХ СУБЈЕКАТА СА ТЕРИТОРИЈЕ ГРАДА НИША**

**УЗ УЧЕШЋЕ ГРАДА НИША У СУБВЕНЦИОНИСАЊУ КАМАТЕ НА КРЕДИТЕ**

1. Позивају се банке заинтересоване да се пријаве за учешће у оквиру реализације Програма локалног економског развоја Града Ниша за 2019. годину - Мера за унапређење доступности финансирања ММСПП, за краткорочно кредитирање привредних субјеката са територије Града Ниша, уз учешће Града Ниша у субвенционисању камате на кредите за:

* трошкове набавке машина и опреме,
* осавремењивање процеса производње,
* стабилизацију производње,
* инвестирање у нова савремена средства за рад и производњу,
* изградњу, реконструкцију и адаптацију пословног простора.

Корисници кредитних средстава могу бити микро, мала и средња предузећа и предузетници**,** који нису у тешкоћама и регистровани су на територији Града Ниша.

Mерa се реализујe као државна помоћ мале вредности (*de minimis* државна помоћ).

**Минимални износ кредита за који ће се субвенционисати камата је 100.000,00 динaра, а максимални износ кредита за који ће се субвенционисати камата је 1.500.000,00 динaра.**

**Средства којима ће Град Ниш субвенционисати камату на додељене кредите износе 9.000.000,00 динара. Град Ниш ће субвенционисати камату до утрошка средстава а најкасније до 31.12.2019. године. Рок отплате је 12 месеци.**

**2. Oпшти услови који морају бити испуњени:**

- Да наменски, караткорочно, до 12 месеци, банка кредитира набавку средстава из овог јавног позива.

- Да се наменско кредитирање дефинише у Уговору о пласману кредита на основу докумената о набавци робе и услуга (фактура, уговор, остала документација) и усклади са условима из Јавног позива.

- Процену кредитног ризика и одобрење кредита врши банка у складу са својом пословном политиком. Корисник кредита ступа у пословни однос са банком.

- Сав ризик одобравања и наплате кредита од корисника сноси банка, уз обезбеђење наменског праћења пласмана чију контролу ће банка омогућити Граду.

- Динамика и начин отплате главнице: у једнаким месечним ратама.

- Банци ће се субвенционисати ефективна камата.

- Уговорне обавезе не могу се мењати за време трајања уговора.

* **Субвенционисање каматне стопе неће се вршити за кредите који се користе за**:
* Правна лица и предузетнике чија је претежна делатност трговина,
* Организовање игара на срећу и лутрија и сличних делатности и намена,
* Производњу и промет роба и услуга које се према домаћим прописима или међународним конвенцијама и споразумима сматрају забрањеним.

**3. Критеријуми за избор најповољније понуде:**

- Ефективна каматна стопа (ЕКС) кредита изражена у процентима вредноваће се са 60 пондера,

- Број експозитура на територији Града Ниша вредноваће се са 20 пондера,

- Укупан број запослених у свим експозитурама на територији Града Ниша вредноваће се са 20 пондера.

**4. Право учешћа по овом јавном позиву имају све банке:**

- које су регистроване за обављање банкарских послова,

- које доставе понуду у складу са овим јавним позивом.

**5. Понуда коју подноси банка Канцеларији за локални економси развој и пројекте треба да садржи:**

- извод из АПР-а, не старији од шест месеци;

- понуду са јасно израженом ефективном каматном стопом (ЕКС), бројем експозитура на територији Града Ниша и укупним бројем запослених у свим експозитурама на територији Града Ниша;

- план отплате кредита са ратом од 12 месеци на износ од 1.000.000,00 динара.

Ефективна каматна стопа је фиксна, јединствена за све износе и рокове отплате кредита, изражена у динарима и без девизне клаузуле.

**6.** **Понуде које нису сачињене у складу са овим јавним позивом** неће се разматрати.

Након разматрања приспелих понуда банака, Град Ниш ће са банком која испуњава услове закључити споразум о пословној сарадњи.

**7. Понуде са пратећом документацијом** се подносе на писарници Канцеларије за локални економски развој и пројекте Града Ниша, Ул. Генерала Милојка Лешјанина 39, лично или препорученом поштом, у затвореним ковертама са назнаком:

„Град Ниш – Понуда за краткорочно кредитирање привредних субјеката са територије Града Ниша“.

**8.** **Рок за достављање понуда** је **10 дана од расписивања јавног позива (односно до 16.09.2019. године) до 15.00 сати**. Комисија за доделу финансијских средстава дужна је да Одлуку о избору најповољнијег понуђача донесе у року од осам дана од дана отварања понуда и све учеснике у јавном позиву обавести о избору најповољнијег понуђача.

Благовременим ће се сматрати све пријаве које стигну у писарницу Канцеларије за локални економски развој и пројекте до наведеног рока, без обзира на начин достављања.

Текст јавног позива биће објављен у Службеном листу Града Ниша (бр. 70/2019 од 06.09.2019. године), на интернет страни Града Ниша (www.ni.rs) и Канцеларије за локални економски развој и пројекте (www.investnis.rs).

Све додатне информације могу се добити у Канцеларији за локални економски развој и пројекте на телефон 018/504-654, путем електронске поште на е-mail: kler@gu.ni.rs или у просторијама у Ул. Генерала Милојка Лешјанина 39, Ниш.

Број: \_\_\_\_\_\_\_\_\_\_\_\_\_\_

Датум: \_\_\_\_\_\_\_\_\_\_\_\_\_\_

Градоначелник

Дарко Булатовић

\_\_\_\_\_\_\_\_\_\_\_\_\_\_\_\_\_\_\_\_\_\_